จับตาลูกสาว-ลูกเขย “เสี่ยเจริญ” เก็บหุ้น PSTC ต่อเนื่อง ปูทางลุยพลังงานทางเลือก
"เจริญ สิริวัฒนภักดี" ส่งทีม “ไตรโสรัส” ฮุบ PSTC รุกธุรกิจพลังงานชีวมวลเต็มกำลัง! หวังต่อยอดโรงงานน้ำตาล
17 ส.ค. 2560

ประเด็นที่มีการพูดถึงกันอย่างมากในช่วงนี้เป็นเรื่องของบริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ถึงกรณีที่ลูกสาว และลูกเขยของนายเจริญ สิริวัฒนภักดี หรือที่รู้จักกันดีในชื่อ “เสี่ยเจริญ” ประธานกรรมการบริษัท ไทยเบฟเวอเรจ จำกัด (มหาชน) หรือ ไทยเบฟ ได้เข้ามาเป็นผู้ถือหุ้นใหญ่ของ PSTC ซึ่งทั้ง 2 รายถือหุ้นรวมทั้งหมดถึง 23.54%
โดยปัจจุบัน นายโสมพัฒน์ ไตรโสรัส ซึ่งเป็นลูกเขยของเสี่ยเจริญ ถือหุ้นอยู่ทั้งหมด 532,600,000 หุ้น หรือ 12.02% ขณะที่ลูกสาวของเสี่ยเจริญ นางวัลลภา ไตรโสรัส ถือหุ้นอยู่ทั้งหมด 510,700,000 หุ้น หรือ 11.52%
ทั้งนี้ นายโสมพัฒน์ และนางวัลลภา ได้เข้าถือหุ้น PSTC ตั้งแต่เข้าจดทะเบียนในตลาดหลักทรัพย์เมื่อปี 2557 ด้วยสัดส่วนคนละ 11.93% ซึ่งขณะนั้นบริษัท เอ็ม.วี.ที. คอมมิวนิเคชั่น จำกัด (มหาชน) เป็นผู้ถือหุ้นใหญ่อันดับ 1 ด้วยสัดส่วน 18.18% และต่อมาเมื่อถึงวันปิดสมุดทะเบียนในวันที่ 30 พฤศจิกายน 2558 ได้ปรากฏรายชื่อของนายโสมพัฒน์ ถือหุ้นเพิ่มเป็น 12.10% ขณะที่ บริษัท เอ็ม.วี.ที. คอมมิวนิเคชั่น จำกัด (มหาชน) ลดสัดส่วนเหลือ 12.59%
ขณะที่วันปิดสมุดทะเบียน 27 กรกฏาคม 2559 บริษัท เอ็ม.วี.ที. คอมมิวนิเคชั่น จำกัด (มหาชน) ลดสัดส่วนเหลือ 12.03% ส่งผลให้นายโสมพัฒน์ ขึ้นเป็นผู้ถือหุ้นใหญ่อันดับที่ 1 แทน ด้วยสัดส่วนการถือหุ้น 12.04% ส่วน นางวัลลภา ยังคงเป็นผู้ถือหุ้นใหญ่อันดับที่ 3 ด้วยสัดส่วนถือหุ้น 11.55%
ล่าสุดวันปิดสมุดทะเบียน 4 เมษายน 2560 นายโสมพัฒน์ ยังคงเป็นผู้ถือหุ้นใหญ่อันดับที่ 1 ด้วยสัดส่วนการถือหุ้น 12.02% ส่วน นางวัลลภา ขึ้นเป็นผู้ถือหุ้นใหญ่อันดับที่ 2 ด้วยสัดส่วนถือหุ้น 11.52% และบริษัท เอ็ม.วี.ที. คอมมิวนิเคชั่น จำกัด (มหาชน) ลดสัดส่วนเหลือเพียง 9.22% ส่งผลให้นายพระนาย กังวานรัตน์ ประธานเจ้าหน้าที่บริหารขึ้นเป็นผู้ถือหุ้นใหญ่อันดับที่ 3 ด้วยสัดส่วนถือหุ้น 9.22%
 
จากประเด็นดังกล่าวส่งผลให้มีการตั้งข้อสังเกตว่า หลังจากที่ลูกเขยและลูกสาว ขึ้นเป็นผู้ถือหุ้นใหญ่และมีอำนาจเบ็ดเสร็จใน PSTC แล้วอาจจะมีการควบรวมธุรกิจกับโรงงานน้ำตาลของเสี่ยเจริญ ซึ่งมีกลุ่มธุรกิจน้ำตาลภายใต้ชื่อ Cristalla ที่ปัจจุบันบริษัทได้รับใบอนุญาตให้ขยายกำลังการผลิตรวมกันถึง 144,000 ตันอ้อยต่อวัน เพื่อต่อยอดธุรกิจพลังงานในส่วนโรงไฟฟ้าชีวภาพ โดยเป็นการนำวัตถุดิบจากโรงน้ำตาลและโรงงานเอทานอลมาใช้ในการผลิตไฟฟ้าพลังงานชีวมวล
ขณะที่จะเห็นได้ว่าก่อนหน้านี้เสี่ยเจริญมักจะทำการควบรวมกิจการด้วยการเข้าซื้อหุ้น และทำเทนเดอร์จึงเป็นที่น่าจับตาว่าการที่ลูกสาวและลูกเขยของเสี่ยเจริญ เข้ามาเป็นผู้ถือหุ้นใหญ่ของ PSTC ในครั้งนี้ อาจจะมีการควบรวมกิจการกับธุรกิจของเสี่ยเจริญ และทำเทนเดอร์ออฟเฟอร์หุ้นเหมือนอย่างที่เคยเกิดขึ้น
อนึ่ง นายโสมพัฒน์ ไตรโสรัส และภรรยา “วัลลภา ไตรโสรัส” เป็นผู้ถือหุ้นใหญ่อันดับ 1 และ 2 ของ PSTC โดยนางวัลลภาเป็นลูกสาวคนที่สองของเสี่ยเจริญ สิริวัฒนภักดี
สำหรับโครงสร้างผู้ถือหุ้นใหญ่อันดับ 1-5 ของ PSTC มีดังนี้ (ภาพรวมข้อมูลผู้ถือหุ้น ณ วันที่ 04/04/2560)

คลิกเพื่อขยายขนาดรูปภาพ